Document ID: 32009D0778

KOMISIJAS LĒMUMS
(2009. gada 22. oktobris)
par aļģu eļļas, kas iegūta no mikroaļģēm Schizochytrium sp., izmantošanas paplašināšanu, lai to izmantotu kā jaunu pārtikas produktu sastāvdaļu atbilstīgi Eiropas Parlamenta un Padomes Regulai (EK) Nr. 258/97
(izziņots ar dokumenta numuru C(2009) 7933)
(Autentisks ir tikai teksts angļu valodā)
(2009/778/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (1), un jo īpaši tās 7. pantu,
tā kā:
(1)
Uzņēmums Martek Biosciences Corporation2008. gada 14. janvārī Apvienotās Karalistes kompetentajām iestādēm iesniedza lūgumu par aļģu eļļas, kas iegūta no mikroaļģēm Schizochytrium sp., kā jaunas pārtikas produktu sastāvdaļas izmantošanas paplašināšanu.
(2)
Apvienotās Karalistes kompetentā pārtikas novērtēšanas iestāde 2008. gada 4. septembrī sniedza sākotnējā novērtējuma ziņojumu. Minētajā ziņojumā tā secināja, ka ir pieļaujama no mikroaļģēm Schizochytrium sp. iegūtas eļļas kā pārtikas produktu sastāvdaļas izmantošanas paplašināšana.
(3)
Komisija 2008. gada 25. septembrī sākotnējā novērtējuma ziņojumu nosūtīja visām dalībvalstīm.
(4)
Regulas (EK) Nr. 258/97 6. panta 4. punktā noteiktajā 60 dienu laikā saskaņā ar minēto noteikumu tika izteikti pamatoti iebildumi pret šā produkta tirdzniecību.
(5)
Dalībvalstu iesniegtajos iebildumos bija izteiktas bažas par paaugstināto omega-3 taukskābju un jo īpaši DHA (dokozaheksaēnskābes) līmeni uzņemamajā devā.
(6)
Tomēr galvenais omega-3 taukskābju avots ir zivju eļļa. To kategoriju pārtikas produktos, kuriem tiek lūgta atļauja pievienot no mikroaļģēm Schizochytrium sp. iegūtu aļģu eļļu, par omega-3 taukskābju avotu var izmantot gan zivju eļļu, gan arī no mikroaļģēm Schizochytrium sp. iegūtu aļģu eļļu.
(7)
Tāpēc nav paredzams, ka, izmantojot no mikroaļģēm iegūtu eļļu pielikumā minētajās pārtikas produktu grupās, vispārējais omega-3 taukskābju patēriņš palielinātos līdz nepieņemamam daudzumam.
(8)
No mikroaļģēm Schizochytrium sp. iegūtā eļļa atbilst Regulas (EK) Nr. 258/97 3. panta 1. punktā noteiktajiem kritērijiem.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
No mikroaļģēm Schizochytrium sp. iegūtu eļļu, kā norādīts Komisijas Lēmumā 2003/427/EK (2), var laist tirgū Kopienā kā jaunu pārtikas produktu sastāvdaļu lietojumiem un maksimālajos daudzumos, kuri norādīti pielikumā.
2. pants
Pārtikas produktiem, kas satur minēto vielu, sastāvdaļu sarakstā iekļauj apzīmējumu “no mikroaļģēm Schizochytrium sp. iegūta eļļa”.
3. pants
Šis lēmums ir adresēts uzņēmumam Martek Biosciences Corporation, 6480 Dobbin Road, Columbia, MD 21045, ASV.
Briselē, 2009. gada 22. oktobrī

Labels: 17
0
3
6
18